**KULTŪROS IR MENO TARYBOS POSĖDŽIO**

**PROTOKOLAS**

 **2021-04-26 Nr. TAR1-96**

Posėdžio data: 2021 m. balandžio 20 d., 15:00-17:00 val.

Posėdžio vieta: Teams programėlė.

Posėdžio pirmininkas – dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, Kultūros ir meno tarybos pirmininkas.

Posėdžio sekretorė – Kristina Skiotytė-Radienė, Klaipėdos miesto savivaldybės administracijos Kultūros skyriaus vyr. specialistė.

Dalyvavo (9 narių iš 11):

1. Dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, KMT (Kultūros ir meno tarybos) pirmininkas;
2. Daiva Molytė-Lukauskienė, Lietuvos rašytojų sąjungos Klaipėdos skyriaus narė, poetė;
3. Kristina Jakštė, Klaipėdos miesto savivaldybės kultūros centro Žvejų rūmų kultūrinių renginių organizatorė;
4. Marius Tumšys, VšĮ „Projektas LT“ direktorius, režisierius;
5. Arvydas Cesiulis, Klaipėdos miesto mero pavaduotojas, Klaipėdos miesto savivaldybės tarybos, Kultūros, švietimo ir sporto komiteto narys;
6. Daiva Kšanienė, Klaipėdos kultūros magistrė, muzikologė;
7. Neringa Poškutė–Jukumienė, Lietuvos dailininkų sąjungos Klaipėdos skyriaus pirmininkė;
8. Vladas Balsys, architektas;
9. Romandas Žiubrys, režisierius.

Kiti dalyviai:

1. Eglė Deltuvaitė, Kultūros skyriaus vedėja;
2. Edvardas Simokaitis, Turto skyriaus vedėjas.

**DARBOTVARKĖ:**

1. Dėl Klaipėdos karališkojo pašto (pranešėjas Marius Tumšys);
2. Dėl Klaipėdos teatralų apdovanojimai – „Padėkos kaukė“ organizavimo perspektyvų;
3. KMT siūlymai dėl Kultūros ir meno projektų dalinio finansavimo tvarkos pakeitimo (antrasis svarstymas);
4. Dėl I. Gibauskaitės pasitraukimo iš KMT;
5. Dėl Atgimimo aikštės laivelio.
6. Kiti aktualūs klausimai.

**SVARSTYTA 1. Dėl Klaipėdos karališkojo pašto (pranešėjas Marius Tumšys);**

Marius Tumšys pristatė KMT nariams Klaipėdos karališkojo pašto situaciją. Pastatas jau dvejus metus nebeatlieka pirminės funkcijos, kol kas yra apleistas, prastos būkles. Toks istorinio pastato apleidimas formuoja prastą miesto, šalies ir dabartinių pastato savininkų įvaizdį. Pastato erdvės specifika – daug mažų kabinetams pritaikytų erdvių. Yra sulaukta nemažai iniciatyvų iš visuomenės, kaip pastatas galėtų būtų pritaikytas ir prikeltas naujam gyvenimui. Kelios jų:

* Galerija/muziejus;
* Kaligrafijos mokykla;
* Menininkų rezidencijos;
* Universiteto biblioteka;
* Menininkų dirbtuvės/ aukcionai;
* Pašto muziejus su pašto funkcija;
* Miesto reprezentacinė salė;
* Bendruomenių namai;
* Santuokų rūmai.

Marius Tumšys pasiūlė KMT nariams svarstyti klausimą dėl Kultūros ir meno tarybos įsitraukimo svarstant pašto pritaikymo klausimus, padedant miesto politikams suformuoti konkrečią miesto poziciją, ją argumentuoti.

Jonas Genys patikslino, kad pastatas juridiškai priklauso Lietuvos Paštui, o Savivaldybė norėdama jį remontuoti ar konservuoti turėtų jį perimti. Pagal galiojantį teisinį reguliavimą Turto bankui paskelbus aukcioną, Savivaldybė jame dalyvauti negali, pastato perėmimas, prisimenant Policijos pastato atvejį, greičiausiai galimas tik miesto tarybai apsisprendus keisti miesto turimą turtą (patalpas) į šį pastatą. Norėdama perimti turtą savivaldybė turėtų turėti aiškią pastato konversijos viziją. Pabrėžė pastato istorinę, architektūrinę, kultūrinę vertę.

Arvydas Cesiulis pabrėžė, kad nors miesto funkcijų atlikimui pašto pastatas ir nėra būtinas, kultūriniu, miesto viešųjų erdvių formavimo požiūriu savivaldybei labai svarbus pastato likimas. Neigiamai vertino esamų pastato savininkų požiūrį į kultūros vertybę. Ilgus metus pastatas neremontuotas, neprižiūrėtas. Perėmus tokios būklės pastatą, savivaldybė turėtų skirti labai didelius resursus remontui. Žinant dabartinę biudžeto situaciją tai būtų labai sudėtinga. Pažymėjo, kad Kultūros ministerija yra numačiusi parengti Klaipėdos pašto įveiklinimo galimybių studiją.

Daiva Kšanienė pagyrė iniciatyvas, pasiūlė pirma spręsti pastato perėmimo klausimus. Iškėlė klausimą, koks šiandienos šio klausimo svarstymo tikslas.

Jonas Genys pasiūlė suformuluoti KMT poziciją, rekomendaciją politikams ir administracijai.

 Romandas Žiubrys pažymėjo kad esminė problema pastato perėmimas. Pasiūlė svarstyti pastato valdysenos klausimus.

Neringa Poškutė pasiūlė išsiaiškinti, kokie yra Kultūros ministerijos ketinamos parengti galimybių studijos tikslai ir tuomet planuoti kitus žingsnius.

Į posėdį prisijungė Edvardas Simokaitis Turto skyriaus vedėjas.

Edvardas Simokaitis pažymėjo, kad Vyriausybės pasitarime buvo pritarta minėtosios galimybių studijos rengimui ir iki rugsėjo mėn, tokia studija turėtų būti parengta. Pažymėjo, kad ketina kreiptis į Kultūros ministeriją dėl patikslinimo. Savivaldybės pozicija tokia – pastato perėmimo klausimai galėtų būti svarstomi tik tokiu atveju, jeigu valstybė investuotų į pastato sutvarkymą.

Arvydas Cesiulis paklausė ar yra praktikoje žinomas koks nors bendrai valstybės ir savivaldybės valdomos įstaigos modelis.

Edvardas Simokaitis pažymėjo kad pagal galiojantį teisinį reguliavimą galimi įvairūs pastato valdymo modeliai (valstybė ir savivaldybė, savivaldybė ir privatus savininkas ir pan.), bei pažadėjo informuoti KMT jeigu turės daugiau žinių šiuo klausimu.

 **NUTARTA**:

1. **Pavesti KMT nariams Mariui Tumšiui, Neringai Poškutei ir Kristinai Jakštei parengti bendrą raštą/kreipimąsi į miesto politikus, administraciją dėl Klaipėdos karališkojo pašto būklės ir įveiklinimo.**

 **SVARSTYTA 2.Dėl Klaipėdos teatralų apdovanojimai – „Padėkos kaukė“ organizavimo perspektyvų.**

Marius Tumšys pažymėjo pastebėjęs nepasitenkinimą kultūros ir meno bendruomenėje dėl Padėkos kaukių apdovanojimų specifikos, kuomet skelbiamos 8 nominacijos, bet apdovanojamos tik trys. Siūlė administracijai svarstyti galimybę koreguoti padėkos kaukių apdovanojimų teikimo tvarką arba kasmet gaminant daugiau apdovanojimų, arba mažinant nominacijų skaičių. Šie apdovanojimai galėtų tapti jungiančiu teatrus renginiu.

 **NUTARTA:**

1. **Į kitą posėdį kviesti Padėkos kaukių komisijos narius, teatralus ir tęsti diskusiją.**

 **SVARSTYTA 3. KMT siūlymai dėl Kultūros ir meno projektų dalinio finansavimo tvarkos pakeitimo (antrasis svarstymas);**

Jonas Genys priminė, kad paskutinio KMT posėdžio metu buvo nutarta iki balandžio 15 d. laukti individualių KMT narių siūlymų.

 Egle Deltuvaitė pažymėjo, kad siūlymų negauta, ir paklausė ar KMT nariai dar norės teikti individualius siūlymus.

 Daiva Kšanienė pasiūlė atrenkant ekspertus sudaryti sąlygas ekspertų atrankos komisijai pasikalbėti su ekspertais, taip pat numatyti galimybę KMT susipažinti su paraiškomis, atskirti NVO ir biudžetinių įstaigų projektų vertinimo dėl dalinio finansavimo sritis.

 Neringa Poškutė siūlė peržiūrėti vertinimo kriterijus, stiprinti ekspertų bazę.

 **NUTARTA:**

1. **Siūlyti KMT narėms Daivai Kšanienei ir Neringai Poškutei raštu suformuluoti savo siūlymus, tada KMT juos imtųsi svarstyti, o Kultūros skyriui gavus siūlymus, kuriems pritaria KMT parengti dalinį finansavimą reglamentuojančių dokumentų pakeitimo projektą.**

 **SVARSTYTA 4. Dėl I. Gibauskaitės pasitraukimo iš KMT.**

Pirmininkas informavo apie minimos narės savanorišką pasitraukimą. Pažymėjo, kad Kultūros skyrius jau pradėjo naujo KMT nario atrankos procedūras.

 **NUTARTA 4. Pritarti I Gibauskaitės prašymui atsistatydinti iš KMT narių.**

 **SVARSTYTA 5. Dėl Atgimimo aikštės laivelio.**

 Neringa Poškutė pažymėjo, kad pastaruoju metu viešojoje erdvėje aktyviai keliamas gėlyno-laivelio Atgimimo aikštėje tinkamumo klausimas. Profesionalų ir dalies miestiečių nuomone, toks objektas yra žemos meninės vertės, provincialus, neatitinka šiuolaikinių želdynų formavimo tendencijų. Pasiūlė KMT nariams konsoliduotai teikti siūlymą jį nukeldinti.

 Arvydas Cesiulis pažymėjo, kad jo nuomone, šis objektas turėtų būti nukeldintas.

 Eglė Deltuvaitė pažymėjo, kad miesto tvarkymo skyrius šiemet neturi suplanavęs lėšų laivelio nukeldinimui, be to kitais metais turi prasidėti Aikštės rekonstrukcijos darbai.

 **NUTARTA:**

 **5. Atkreipti dėmesį, kad tokie miesto želdynų sprendimai, kaip minėtasis laivelis, boružės ir pan. yra pasenę, neigiamai atsiliepia miesto įvaizdžiui ir neatitinka šiuolaikinių želdynų formavimo miestuose tendencijų. Siūlyti Savivaldybės administracijos direktoriui peržiūrėti ir atnaujinti Miesto tvarkymo skyriaus administruojamą želdynų formavimo politiką Klaipėdoje, bei esant galimybei nukeldinti minėtąjį gėlyną-laivelį.**

 Posėdis baigėsi 17:00

Posėdžio pirmininkas dr. Jonas Genys

Posėdžio sekretorė Kristina Skiotytė-Radienė